Se închide un celebru post din România. Nimic nu anunța dezastrul
- Emma Cristescu
- 29 martie 2024, 15:24
De la 30 iunie se vor închide toate canalele Orange Sport. Postul de televiziune transmite zilnic pe 3 canale, iar în zilele aglomerate cu multe competiții se rulează pe 4 posturi. Telespectatorii puteau să vadă meciurile din SuperLiga. Tot aici se mai putea vedea și cea mai importantă competiție europeană la nivel de cluburi: Champions League.
Se închide Orange Sport
Din sectorul fotbalului internațional, postul mai transmitea întâlniri din cele mai tari campionate ale Europei: Premier League, La Liga, Serie A, Bundesliga și Ligue 1.
Pe lângă alte întreceri fotbalistice, Orange Sport mai difuza meciuri din Champions League la handbal, turnee de tenis masculin, partide din NBA, Turneul celor 6 Națiuni la rugby, curse auto și moto și multe altele.
Angajații au fost informați printr-un mail
Orlando Nicoară, cel care administra întreaga situație a postului, a anunțat angajații printr-un mail că Orange Sport va dispărea de pe 30 iunie și că vor rămâne fără loc de muncă. Postul se află în proprietatea Orange România Communications, însă administrarea postului a fost externalizată către Clever Media, companie care deține și posturile Prima TV și Prima Sport.
Se lansează TVR Sport
Anunțul vine la doar 24 de ore după ce Dan Turturică, președintele Televiziunii Română, a anunțat lansarea TVR Sport, post care va transmite competiţii sportive şi emisiuni pe aceeaşi tematică. TVR Sport va debuta sâmbătă, 30 martie, iar grila de programe va aborda o gamă largă de sporturi, precum şi o serie de programe în exclusivitate, cu imagini din arhiva de aur a televiziunii, ştiri, emisiuni-portret, interviuri şi dezbateri pe teme specifice.
Noul post TV are parte din drepturile de difuzare ale unuia dintre cele mai importante evenimente sportive ale anului, Jocurile Olimpice 2024, competiție ce va desfăşura în perioada 26 iulie-11 august 2024. Cei care se uitau la Orange Sport s-ar putea muta pe TVR Sport pentru a vedea meciurile lor preferate, potrivit Fanatik.